
Text rozhodnutia
Súd: Krajský súd Bratislava Spisová značka: 5Sd/175/2012 Identifikačné číslo súdneho spisu: 1012201021 Dátum vydania rozhodnutia: 22. 11. 2018 Meno a priezvisko sudcu, VSÚ: JUDr. Marta Barková ECLI: ECLI:SK:KSBA:2018:1012201021.1 Uznesenie Krajský súd v Bratislave v právnej veci navrhovateľa: J. H., L. M. XA, XXX XX L., proti odporkyni: Sociálna poisťovňa ústredie - Bratislava, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Návrhom osobne podaným na Krajský súd v Bratislave (ďalej len „krajský súd“) dňa 04.06.2012 sa navrhovateľ domáhal priznania invalidného dôchodku a jeho doplatenia podľa žiadosti o invalidný dôchodok zo dňa 22.08.2008. Z obsahu jeho návrhu zjavne vyplývalo, že smeroval voči rozhodnutiu odporkyne číslo XXX XXX XXXX zo dňa XX.XX.XXXX. Na základe výzvy krajského súdu sa k návrhu písomne vyjadrila odporkyňa podaním doručeným dňa 02.07.2012. Návrh navrhovateľa považovala za nedôvodný, pričom poukázala na tú skutočnosť, že v danom prípade ide o prekážku už rozhodnutej veci. Argumentovala tým, že rozhodnutie číslo XXX XXX XXXX zo dňa 26.05.2011 navrhovateľ napadol už skôr, a to opravným prostriedkom zo dňa 03.07.2011, o ktorom rozhodoval Krajský súd v Bratislave pod číslom konania 9Sd/16/2011. Žiadala, aby krajský súd pre prekážku rozhodnutej veci konanie zastavil. Z pripojeného spisu Krajského súdu v Bratislave vedeného pod sp. zn. 9Sd/16/2011 konajúci správny súd zistil, že Krajský súd v Bratislave uznesením č. k. 9Sd/16/2011-26 zo dňa 14.03.2012, právoplatným dňom 03.05.2012, zastavil konanie o návrhu navrhovateľa o preskúmanie rozhodnutia číslo XXX XXX XXXX zo dňa 26.05.2011 z dôvodu, že navrhovateľ vzal späť opravný prostriedok na pojednávaní konanom dňa 14.03.2012. Podľa ustanovenia § 492 ods. 1 zákona č. 162/2015 Z. z. Správneho súdneho poriadku, konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Podľa ust. § 246c ods. 1 Občianskeho súdneho poriadku (ďalej len „O.s.p.“) pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa ust. § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 104 ods. 1 veta prvá O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Podľa ust. § 159 ods. 3 O.s.p. len čo sa o veci právoplatne rozhodlo, nemôže sa prejednávať znova. Vzhľadom na to, že v posudzovanej veci vedenej pod sp. zn. 5Sd/175/2012 a vo veci právoplatne skončenej na Krajskom súdu v Bratislave pod sp. zn. 9Sd/16/2011 sú účastníci konania a predmet konania totožní, konajúci správny súd konštatuje, že ide o skutočnosť, ktorá v prejednávanej veci zakladá prekážku právoplatne rozhodnutej veci. Nakoľko prekážka právoplatne rozhodnutej veci predstavuje taký nedostatok podmienky konania, ktorý nemožno odstrániť, krajský súd v súlade s ust. § 250h ods. 2 O.s.p. konanie v súdenej veci zastavil. Podľa § 246c ods. 1 prvej vety O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. Vzhľadom na vyššie uvedené krajský súd rozhodol tak, ako je uvedené vo výrokovej časti tohto rozhodnutia. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Krajskom súde v Bratislave, písomne, dvojmo.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1012201021.1 (dáta aktuálne k 6. 11. 2026). Záväzné je znenie zverejnené súdom.




